Brjansk

Brjansk (russisk: Брянск) er en by og administrativt senter i Brjansk oblast vest i Russland. Byen ligger ved elven Desna cirka 450 kilometer sørvest for Moskva. Byen hadde 372 123 innbyggere i 2025. Den nøyaktige datoen for Brjansks grunnleggelse er ukjent. Arkeologiske funn fra utgravninger av den gamle bosetningen på Tsjasjin Kurgan i 1976–1979 indikerer at bosetningen på territoriet til dagens Brjansk oppsto i siste kvartal av 900-tallet. Basert på disse dataene blir året for Brjansks grunnleggelse konvensjonelt ansett å være 985. Dikteren og diplomaten Fjodor Tjuttsjev ble født i Ovstug nær Brjansk 5. desember 1803, men vokste opp i Moskva. I dag er Brjansk en industriby som blant annet produserer jernbaneutstyr. Den har to universiteter, tre teatre og et teknisk akademi. Byen har tradisjoner for tungindustri. Allerede fra 1783 begynte en våpenproduksjon i Brjansk. Under andre verdenskrig ble byen tatt av tyskerne, som ødela mange av fabrikkene. I perioden mellom 6. oktober 1941 og 17. september 1943 kjempet så mange som 60 000 sovjetiske partisaner for å vinne byen tilbake. Referanser Eksterne lenker (ru) Offisielt nettsted (en) Bryansk – kategori av bilder, video eller lyd på Commons